钦定古今图书集成/历象汇编/乾象典/第046卷 > 帝座
## 钦定古今图书集成/历象汇编/乾象典/第046卷 > 帝座

按《星经》，“帝座一星，在市中，神农所贵。”入尾十五度，去
北辰七十一度。

按：《史记天官书》《汉书天文志》俱不载。

按《晋书天文志》。“帝坐一星在天市中。候星西天庭也。”
按《隋书天文志》同。

按《宋史天文志》：“帝坐一星在天市中。天星，大帝外座
也。”

按《观象玩占》：“帝坐一星，在天市垣中，候星之西，天庭
也，人主之象。”巫咸曰：“帝坐一星，神农所居。”石氏曰：“天
位也，天之贵神。”张衡曰：“帝座者，帝王之位也。帝座有
五：一在北极，一在紫微，一天市，一大角，一心中央，皆
王者所居。”